আমরা সাধারণরা এবং প্রতিরক্ষা বাহিনীর সবাইও জানি, যুদ্ধ হলে আমাদের যে সমরপ্রস্তুতি, আমাদের যে ভৌগলিক অবস্থান, আমাদের যে বাজেটশক্তি, তার কোনওটাই আমাদের পক্ষে দাঁড়াবে না। এখানকার প্রতিরক্ষায় মূল ভূমিকা রাখবে আমাদের রাজনৈতিক দূরদর্শিতা, একটি স্থিতিশীল পররাষ্ট্রনীতি এবং জনগণের প্রতিরক্ষা বাহিনীর পাশে গিয়ে দাঁড়ানোর মনোভাব। পিলখানার হত্যাযজ্ঞ এ দেশের দীর্ঘ সামরিক শাসনের যন্ত্রণাকে দূরে সরিয়ে জনগণ ও প্রতিরক্ষা বাহিনীর মধ্যে ইতিবাচক নৈকট্য প্রতিষ্ঠার একটি দিক তুলে ধরেছে। কিন্তু মনে হচ্ছে, একটি পক্ষ এ ঘটনাকে শক্তি হিসেবে ব্যবহার না করে বরং প্রতিপক্ষ দমনের অস্ত্র হিসেবে ব্যবহারেই বেশি উৎসাহী।